b'\n_START_ARTICLE_\nPladenjski bioreaktor\n_START_PARAGRAPH_\nPladenjski bioreaktor (angle\xc5\xa1ko tray bioreactor) je najstarej\xc5\xa1a zvrst bioreaktorjev s trdnim goji\xc5\xa1\xc4\x8dem.\n_START_SECTION_\nOpis\n_START_PARAGRAPH_\nPladenjski bioreaktor je preprosta in zelo stara biotehnolo\xc5\xa1ka iznajdba, zna\xc4\x8dilna predvsem za Daljni vzhod: bioreaktor je sestavljen iz pladnja in nanj nasutega sloja. Gre za tip bioreaktorja v majhnem oz. srednje velikem merilu (pove\xc4\x8danje merila je omejeno zaradi prenosa plinov, hranil in toplote v trdnem okolju). Pladnji s substratom so leseni ali kovinski (nerjavno jeklo), danes vse pogosteje tudi plasti\xc4\x8dni. Za la\xc5\xbejo izmenjavo plinov je lahko dno luknji\xc4\x8davo ali iz \xc5\xbei\xc4\x8dne mre\xc5\xbeice. Substrat je na tanko nasut (navadno 2\xe2\x80\x935 centimetrov, a lahko tudi do 15 centimetrov na debelo). Mo\xc5\xbenost oku\xc5\xbebe je zmanj\xc5\xa1ana, \xc4\x8de je pladenj prekrit z gosto, a lahko krpo (ang. cheese cloth); metoda ni sterilna in je ve\xc4\x8dinoma stati\xc4\x8dna. Substrat se sterilizira pred polnjenjem. Inokulum se razpr\xc5\xa1i po razprostrtem substratu ali pa se mu doda \xc5\xbee prej. Pladnji so lahko posamezni ali pa je name\xc5\xa1\xc4\x8deno po ve\xc4\x8d pladnjev v prostoru z nadzorovano temperaturo in vlago oz. urejenim prezra\xc4\x8devanjem (t. i. inkubator). Mo\xc4\x8dno prezra\xc4\x8devanje lahko izsu\xc5\xa1i goji\xc5\xa1\xc4\x8de, zato ga je treba mo\xc4\x8diti, uporabiti razpr\xc5\xa1ila ali dovajati vla\xc5\xbeen zrak. Postopek zahteva veliko prostora in delavno osebje: inokulacija in ob\xc4\x8dasno me\xc5\xa1anje sta navadno opravljena ro\xc4\x8dno, prav tako tudi preme\xc5\xa1\xc4\x8danja, polnjenje, praznjenje in pomivanje, vendar obstajajo tudi \xc5\xbee deloma avtomatizirani primeri, zlasti za polnjenje._NEWLINE_Med mlaj\xc5\xa1e iznajdbe na podro\xc4\x8dju pladenjskih bioreaktorjev sodi uporaba vre\xc4\x8dk namesto togega okvirja. Vre\xc4\x8dka ima lahko vgrajen poseben filter (iz plastike, papirja ali tkanine) za prepu\xc5\xa1\xc4\x8danje plinov ali pa je v celoti izdelana iz posebne plastike, ki omogo\xc4\x8da prehajanje O\xe2\x82\x82 in CO\xe2\x82\x82, zadr\xc5\xbei pa vodo. To je za mikroorganizme izrednega pomena, saj je tako prepre\xc4\x8dena izsu\xc5\xa1itev goji\xc5\xa1\xc4\x8da, hkrati pa je zmanj\xc5\xa1ana mo\xc5\xbenost oku\xc5\xbeb z ne\xc5\xbeelenimi organizmi. Starej\xc5\xa1i materiali, npr. mikroporozna plastika (0,4 \xc2\xb5m) iz polipropilena, niso zadr\xc5\xbeevali vode, zato so morale biti vre\xc4\x8dke v prostoru s stalno 95\xc2\xa0% relativno vla\xc5\xbenostjo. Prednost takih vre\xc4\x8dk je bila, poleg izmenjave plinov ter zadr\xc5\xbeevanja kontaminantov in spor, ki jih v njej gojijo, mo\xc5\xbenost avtoklaviranja. Vendar postopek v vre\xc4\x8dkah \xc5\xa1e vedno zadosti le potrebam po manj\xc5\xa1ih koli\xc4\x8dinah: tako so v zgodnjih osemdesetih letih 20. stoletja gojili spore Aspergillus niger za nadaljnjo uporabo, leta 1999 pa so v Avstraliji v tak\xc5\xa1nih samozra\xc4\x8dnih vre\xc4\x8dkah nagojili \xc5\xbee ve\xc4\x8d kilogramov spor Metarhizum anisopliae, ki u\xc4\x8dinkujejo kot biopesticid.'